Vier dood tydens skietery in Houtbaai | Maroela Media
Vier mense is Maandagoggend dood en twee ander beseer in 'n skietvoorval by 'n taxistaanplek in Houtbaai in die Wes-Kaap.
Lt.kol. André Traut, Wes-Kaapse polisiewoordvoerder, het die voorval aan Maroela Media bevestig.
Volgens Traut het 'n skietery omstreeks 06:45 by 'n taxistaanplek in dié Kaapse voorstad uitgebreek. Vier mans het in die voorval omgekom waarna twee ander, vermoedelik 'n man en 'n vrou, na 'n hospitaal geneem is vir mediese behandeling. "Dit is wat ons verneem. Ons probeer hulle nog opspoor," het Traut verduidelik.
Die slagoffers is in dié stadium nog nie geïdentifiseer nie, het hy gesê.
Misdaadtoneelkenners fynkam tans die toneel vir leidrade terwyl 'n span speurders op die been gebring is om die jongste skietvoorval te ondersoek nadat 'n soortgelyke voorval verlede Donderdag in Houtbaai aangemeld is. Traut het nie meer inligting rakende dié voorval verskaf nie.
Hy het gesê die motief vir Maandag se skietery is nog nie bekend nie. Niemand is nog in verband met die onderskeie voorvalle in hegtenis geneem nie.
Die polisie blyk net 3 sinne te ken ,ons ondersoek,geen verdagtes ,en kan die publiek help ,hoekom hoor ons nooit van misdaadvoorkoming nie ,taxi staanplekke word deursoek,padblokades en voetpatrollies by misdaad "hotspots",ek gaan dit weer se kriminele doen wat die sogenaamde polisie hulle toelaat.